EUROOPA KOMISJON Brüssel,5.12.2022 COM(2022) 714 final 2022/0415(NLE) Ettepanek: NÕUKOGU OTSUS Euroopa Liidu seisukoha kohta energiaühenduse ministrite nõukogus ja energiaühenduse alalises kõrgetasemelises töörühmas (Viin, Austria, 14.–15. detsember 2022)



SELETUSKIRI 1.Kavandatav reguleerimisese Käesolevas ettepanekus käsitletakse otsust, millega määratakse kindlaks liidu nimel energiaühenduse ministrite nõukogus (edaspidi „ministrite nõukogu“) ja energiaühenduse alalises kõrgetasemelises töörühmas (edaspidi „töörühm“) võetav seisukoht seoses mitme aktiga, mille need kaks organit kavatsevad vastu võtta 14. ja 15. detsembril 2022. 2.Ettepaneku taust 2.1.Energiaühenduse asutamisleping Energiaühenduse asutamislepingu (edaspidi „asutamisleping“) eesmärk on luua stabiilne õigus- ja tururaamistik ning võrguenergiakaubanduse ühtne õigusruum ning rakendada selleks liidu õigustiku kokkulepitud osi ELi mittekuuluvate osaliste energiavaldkonnas. Leping jõustus 1. juulil 2006. Euroopa Liit on asutamislepingu osaline. Asutamislepingus osutatakse üheksale ELi mittekuuluvale osalisele kui lepinguosalistele. 2.2.Ministrite nõukogu ja töörühm Ministrite nõukogu tagab asutamislepingus sätestatud eesmärkide saavutamise. Ta annab poliitilisi üldsuuniseid, kehtestab meetmeid ja võtab vastu menetlusdokumente. Igal lepinguosalisel on üks hääl ja teemast olenevalt kasutab ministrite nõukogu eri hääletamiseeskirju. EL on üks kümnest lepinguosalisest ja tal on üks hääl, olenevalt ka käsitletavast teemast. Kavandatavad aktid, mis on loetletud jaotise 2.3 punktis 9 (asutamislepingu artikli 92 lõige 1), tuleb vastu võtta ühehäälselt. Kavandatavate aktide puhul, mis on loetletud jaotise 2.3 punktides 2, 3, 4 (asutamislepingu artiklid 79, 81) ja 8 (asutamislepingu artikli 91 lõike 1 punkt a), kasutatakse lihthäälteenamust. Jaotise 2.3 punktides 1, 5, 6, 7 (asutamislepingu artiklid 83, 86, 87) nimetatud kavandatava akti vastuvõtmiseks on vaja kahekolmandikulist häälteenamust, sealhulgas Euroopa Liidu poolthäält. Töörühm on ministrite nõukogu tähtis allorgan. Ministrite nõukogult saadud volituse alusel võib töörühm lisaks muudele ülesannetele võtta meetmeid. EL on töörühmas esindatud ühe häälega. Asutamislepingu artiklis 47 on sätestatud: „Ministrite nõukogu tagab käesolevas lepingus sätestatud eesmärkide saavutamise. Ministrite nõukogu: […] b) võtab meetmeid […]“. Alalises kõrgetasemelises töörühmas hääletusele pandava kavandatava akti puhul kohaldatakse lihthäälteenamust. 2.3.Kavandatavad ministrite nõukogu ja töörühma aktid Käesolevas ettepanekus võtta vastu ELi toimimise lepingu artikli 218 lõike 9 kohane otsus käsitletakse liidu nimel võetavat seisukohta ministrite nõukogu järgmiste kavandatavate aktide suhtes: (1)otsus 2022/…/MC-EnC, millega inkorporeeritakse energiaühenduse õigustikku määrus (EL) 2019/942, määrus (EL) 2019/943, määrus (EL) 2015/1222, määrus (EL) 2016/1719, määrus (EL) 2017/2195, määrus (EL) 2017/2196, määrus (EL) 2017/1485, muudetakse energiaühenduse asutamislepingu I lisa ning ministrite nõukogu otsuseid 2021/13/MC-EnC ja 2011/02/MC-EnC ning milles käsitletakse piirkondliku energiaturu integratsiooni menetlusdokumendi vastuvõtmist ministrite nõukogus; (2)otsus 2022/…/MC-EnC, millega muudetakse ministrite nõukogu otsust 2021/14/MC-EnC, millega muudetakse energiaühenduse asutamislepingu I lisa ning inkorporeeritakse energiaühenduse õigustikku direktiiv (EL) 2018/2001, direktiiv (EL) 2018/2002, määrus (EL) 2018/1999, delegeeritud määrus (EL) 2020/1044 ja rakendusmäärus (EL) 2020/1208; (3)otsus 2022/…/MC-EnC, millega kohandatakse teatavaid energiamõjuga tooteid käsitlevaid delegeeritud määrusi ja inkorporeeritakse need energiaühenduse õigustikku, kehtestatakse energiaühenduse õigustikus muudetud klassifikatsiooniga märgised ning tunnistatakse kehtetuks delegeeritud määrused (EL) nr 1059/2010, (EL) nr 1060/2010, (EL) nr 1061/2010, (EL) nr 1062/2010, (EL) nr 874/2012 ja direktiiv 96/60/EÜ;

(4)otsus 2022/xx/MC-EnC, millega muudetakse energiaühenduse asutamislepingu I lisa ning inkorporeeritakse energiaühenduse õigustikku rakendusmäärus (EL) 2018/2066, rakendusmäärus (EL) 2018/2067 ja direktiiv 2003/87/EÜ; (5)menetlusdokument 2022/…/MC-EnC, millega muudetakse eelarve täitmise eeskirju, personalieeskirju ja töölevõtmiseeskirju; (6)menetlusdokument 2022/…/MC-EnC, millega muudetakse ministrite nõukogu 27. juuni 2008. aasta menetlusdokumenti 2008/01/MC-EnC asutamislepingukohase vaidluste lahendamist käsitleva töökorra kohta, nagu seda on muudetud; (7)menetlusdokument 2022/…/MC-EnC, millega võetakse vastu sekretariaadi organisatsiooni struktuuri skeem; (8)asutamislepingu artikli 91 lõike 1 kohased otsused, millega määratakse kindlaks asutamislepingu rikkumine allpool loetletud juhtudel: (a)otsus 2022/…/MC-EnC Põhja-Makedoonia Vabariigi suutmatuse kohta täita energiaühenduse asutamislepingut juhtumi ECS-4/22 puhul; (b)otsus 2022/…/MC-EnC Kosovo* suutmatuse kohta täita energiaühenduse asutamislepingut juhtumi ECS-5/22 puhul; (c)otsus 2022/…/MC-EnC Bosnia ja Hertsegoviina suutmatuse kohta täita energiaühenduse asutamislepingut juhtumi ECS-5/17 puhul; asutamislepingu artikli 92 lõike 1 kohased otsused: (a)otsus 2022/…/MC-EnC meetmete vastuvõtmise kohta energiaühenduse asutamislepingu artikli 92 lõike 1 alusel Bosnia ja Hertsegoviina poolt energiaühenduse asutamislepingust tulenevate kohustuste tõsise ja jätkuva täitmata jätmise tõttu juhtumite ECS-8/11S, ECS-2/13S ja ECS-6/16S puhul; (b)otsus 2021/12/C-EnC, millega määratakse asutamislepingu artikli 92 lõike 1 alusel kindlaks lepingu tõsine ja järjekindel rikkumine Serbia poolt juhtumite ECS-10/17S ja ECS-13/17S puhul. Käesolevas ettepanekus võtta vastu ELi toimimise lepingu artikli 218 lõike 9 kohane otsus käsitletakse liidu nimel võetavat seisukohta töörühma järgmise kavandatava akti suhtes: otsus 2022/…/PHLG-EnC, millega kohandatakse ja rakendatakse komisjoni 28. jaanuari 2022. aasta määrust (EL) 2022/132, millega muudetakse Euroopa Parlamendi ja nõukogu määrust (EÜ) nr 1099/2008 seoses iga-aastase ja igakuise energiastatistika ning igakuise energia kiirstatistika ajakohastamise rakendamisega. Kavandatavate ministrite nõukogu ja töörühma aktide (edaspidi koos „kavandatavad aktid“) eesmärk on aidata saavutada asutamislepingu eesmärke ning hõlbustada Viinis asuva ja oma tegevuse osana ministrite nõukogu haldusküsimustes toetava energiaühenduse sekretariaadi (edaspidi „sekretariaat“) tegevust. 2.4.Muud päevakorrapunktid Terviklikkuse huvides tuleb märkida, et peale kavandatavate aktide on ministrite nõukogu ja töörühma kohtumiste päevakorras mitu muud hääletusele pandavat punkti: ·energiaühenduse tegevuse aastaaruanne; ·otsus 2022/…/MC-EnC energiaühenduse sekretariaadi direktori eelarvekohustuste täitmise kohta. Komisjon kavatseb Euroopa Liidu nimel toetada nõukogu eelneval heakskiidul nende punktide kohaste dokumentide vastuvõtmist.

3.Liidu nimel võetav seisukoht 3.1.Kavandatavad ministrite nõukogu aktid 3.1.1.Otsus 2022/…/MC-EnC, millega inkorporeeritakse energiaühenduse õigustikku määrus (EL) 2019/942, määrus (EL) 2019/943, määrus (EL) 2015/1222, määrus (EL) 2016/1719, määrus (EL) 2017/2195, määrus (EL) 2017/2196, määrus (EL) 2017/1485, muudetakse energiaühenduse asutamislepingu I lisa ning ministrite nõukogu otsuseid 2021/13/MC-EnC ja 2011/02/MC-EnC ning milles käsitletakse menetlusdokumenti 2022/…/MC-EnC piirkondliku energiaturu integratsiooni kohta Pärast 2021. aasta novembris toimunud ministrite nõukogu istungit ja kuni asutamislepingu muudatuste vastuvõtmiseni on komisjon praeguse asutamislepingu raames töötanud tihedas koostöös lepinguosaliste, sekretariaadi ja ELi liikmesriikidega välja alternatiivlahendused, et saavutada edu elektriturgude integreerimisel, sealhulgas asutamislepingu asjakohase jaotise kohaste elektrivaldkonnameetmete abil. Selle põhjal esitas komisjon energiaühendusele ettepaneku ministrite nõukogu otsuse kohta, millega inkorporeeritakse energiaühenduse õigustikku järgmised ELi õigusaktid: –määrus (EL) 2019/943, milles käsitletakse elektrienergia siseturgu; –komisjoni määrus (EL) 2015/1222 võimsuse jaotamise ja ülekoormuse juhtimise kohta; –komisjoni määrus (EL) 2016/1719 võimsuse jaotamise kohta forvardturul; –komisjoni määrus (EL) 2017/2195 elektrisüsteemi tasakaalustamise kohta; –komisjoni määrus (EL) 2017/2196 elektrivõrgu hädaolukorra ja taastamise kohta; –komisjoni määrus (EL) 2017/1485, milles käsitletakse elektri ülekandesüsteemi käitamist; –määrus (EL) 2019/942, millega asutatakse Euroopa Liidu Energeetikasektorit Reguleerivate Asutuste Koostöö Amet. Käesolev ettepanek sisaldab ka ministrite nõukogu järgmiste otsuste muutmist, mis võimaldavad luua integreeritud elektrituru lepinguosaliste ja naabruses asuvate ELi liikmesriikide vahel: otsused 2021/13/MC-EnC ja 2011/02/MC-EnC elektrienergia siseturgu käsitleva direktiivi (EL) 2019/944 ja määruse (EL) 2019/941 (ohuvalmiduse kohta energiaühenduse õigustikus) inkorporeerimise kohta. Sellega seoses on komisjon esildanud energiaühendusele ka ministrite nõukogu menetlusdokumendi piirkondliku energiaturu integratsiooni kohta. Kui see menetlusdokument vastu võetakse, oleks see siduv nii lepinguosalistele kui ka ELile ning võimaldaks volitada ELi asutusi (ACER) ja organeid (ENTSO-E) tegelema lepinguosaliste ja ELi liikmesriikide vaheliste piiriüleste küsimustega. Komisjon kavatseb Euroopa Liidu nimel toetada otsuse ja menetlusdokumendi vastuvõtmist energiaühenduse ministrite nõukogus. 3.1.2.Otsus 2022/…/MC-EnC, millega muudetakse ministrite nõukogu otsust 2021/14/MC-EnC, millega muudetakse energiaühenduse asutamislepingu I lisa ja inkorporeeritakse energiaühenduse õigustikku direktiiv (EL) 2018/2001, direktiiv (EL) 2018/2002, määrus (EL) 2018/1999, delegeeritud määrus (EL) 2020/1044 ja rakendusmäärus (EL) 2020/1208 2021. aasta novembris kehtestas energiaühenduse ministrite nõukogu üheksale ELi-välisele lepinguosalisele energiaühenduse õigusraamistiku energiatõhususe, taastuvate energiaallikate ja kasvuhoonegaaside heite valdkonnas 2030. aastaks seatud eesmärkide kohta, võttes vastu peamised õigusaktid, mis tulenevad ELi paketist „Puhas energia kõikidele eurooplastele“ (2018. aasta energiatõhususdirektiiv, 2018. aasta taastuvenergiadirektiiv ja 2018. aasta juhtimismäärus). Nendes õigusaktides ei täpsustanud ministrite nõukogu 2030. aasta eesmärkide arvnäitajaid. Komisjon on esitanud energiaühendusele ettepaneku, milles määratakse kindlaks kõigi üheksa ELi-välise lepinguosalise arvnäitajad. Nende arvnäitajate üle peeti lepinguosalistega läbirääkimisi mitmel kahe- ja mitmepoolsel kohtumisel enne juulis toimunud ministrite nõukogu mitteametlikku kohtumist, selle ajal ja pärast seda. Neis võetakse arvesse komisjoni poolt käesoleva aasta alguses läbi viidud modelleerimisuuringu tulemusi ning lepinguosaliste endi riiklikke eesmärke ja kavasid. Samuti järgivad need ministrite nõukogu 2018. aasta poliitilisi suuniseid, milles on sätestatud, et 2030. aasta eesmärgid peaksid olema lepinguosalistele võrdselt tähtsad ning nende puhul tuleb arvesse võtta asjakohaseid sotsiaalmajanduslikke erinevusi, tehnoloogia arengut ning kliimamuutusi käsitlevat Pariisi kokkulepet.

Komisjon kavatseb Euroopa Liidu nimel toetada otsuse vastuvõtmist. 3.1.3.Otsus 2022/…/MC-EnC, millega kohandatakse teatavaid energiamõjuga tooteid käsitlevaid delegeeritud määrusi ja inkorporeeritakse need energiaühenduse õigustikku, kehtestatakse energiaühenduse õigustikus muudetud klassifikatsiooniga märgised ning tunnistatakse kehtetuks delegeeritud määrused (EL) nr 1059/2010, (EL) nr 1060/2010, (EL) nr 1061/2010, (EL) nr 1062/2010, (EL) nr 874/2012 ja direktiiv 96/60/EÜ Komisjon on esitanud energiaühendusele ettepaneku inkorporeerida energiaühenduse õigustikku järgmised ELi õigusaktid: : -delegeeritud määrus (EL) 2019/2013 kuvarite energiamärgistuse kohta; -delegeeritud määrus (EL) 2019/2014 seoses kodumajapidamises kasutatavate pesumasinate ja kodumajapidamises kasutatavate pesumasinate-kuivatite energiamärgistusega; -delegeeritud määrus (EL) 2019/2015 seoses valgusallikate energiamärgistusega; -delegeeritud määrus (EL) 2019/2016 seoses jahutus-külmutusseadmete energiamärgistusega; -delegeeritud määrus (EL) 2019/2017 seoses kodumajapidamises kasutatavate nõudepesumasinate energiamärgistusega; -määrus (EL) 2021/340, millega muudetakse delegeeritud määrusi (EL) 2019/2013, (EL) 2019/2014, (EL) 2019/2015, (EL) 2019/2016, (EL) 2019/2017 ja (EL) 2019/2018 seoses kuvarite, kodumajapidamises kasutatavate pesumasinate ja kodumajapidamises kasutatavate pesumasinate-kuivatite, valgusallikate, jahutus-külmutusseadmete, kodumajapidamises kasutatavate nõudepesumasinate, ja otsese müügifunktsiooniga jahutus-külmutusseadmete energiamärgistuse nõuetega, millega kehtestatakse energiaühenduse õigustikus muudetud klassifikatsiooniga märgised ning tunnistatakse kehtetuks delegeeritud määrused (EL) nr 1059/2010, (EL) nr 1060/2010, (EL) nr 1061/2010, (EL) nr 1062/2010, (EL) nr 874/2012 ja direktiiv 96/60/EÜ. Uute eeskirjadega tagatakse tootjatele ühtlustatud ja stabiilne õigusraamistik ning, mis veel olulisem, suurendatakse läbipaistvust kõigi tarbijate jaoks tänu ühesugusele energiatõhususmärgistuse klassifikatsioonile ELi liikmesriikides ja lepinguosalistes riikides. Komisjon kavatseb Euroopa Liidu nimel toetada otsuse vastuvõtmist. 3.1.4.Otsus 2022/xx/MC-EnC, millega muudetakse energiaühenduse asutamislepingu I lisa ning inkorporeeritakse energiaühenduse õigustikku rakendusmäärus (EL) 2018/2066, rakendusmäärus (EL) 2018/2067 ja direktiiv 2003/87/EÜ 2021. aasta novembris võttis ministrite nõukogu vastu lepinguosaliste CO2 heite vähendamise tegevuskava, mis on poliitiline dokument, milles kirjeldatakse CO2 heite vähendamist käsitlevate õigusaktide vastuvõtmise, ülevõtmise ja rakendamise järjekorda, et aidata lepinguosalistel saavutada 2030. aasta ja sajandi keskpaigaks seatud CO2 heite vähendamise eesmärke.

CO2 heite vähendamise tegevuskavas keskenduti eelkõige juhtimismäärusele, taastuvenergiadirektiivile ja energiatõhususdirektiivile. Kõik need kolm õigusakti võeti vastu 2021. aasta novembris toimunud energiaühenduse ministrite kohtumisel ning komisjon esitas energiaühendusele ettepaneku määrata kindlaks iga lepinguosalise arvnäitajad (vt punkt 3.1.3 eespool). Järgmine samm on tehnilisemate õigusaktide inkorporeerimine energiaühenduse õigustikku, mis on vajalik alus mis tahes sellise CO2-hinnapoliitika rakendamiseks, mis sobiks ka heitkogustega kauplemise süsteemi (HKS) jaoks. Seepärast on komisjon kooskõlas CO2 heite vähendamise tegevuskavaga esitanud ministrite nõukogule ettepaneku võtta vastu süsinikdioksiidi heitkoguste seire, aruandluse ja kontrolliga seotud meetmed ning teatavad ELi HKSi sätted, mis on vajalikud selleks, et seire-, aruandlus- ja kontrollialased õigusaktid oleksid energiaühenduse lepinguosaliste jaoks mõttekad. Need ei hõlma CO2 hinnastamist. Komisjon kavatseb Euroopa Liidu nimel toetada otsuse vastuvõtmist. 3.1.5.Menetlusdokument 2022/…/MC-EnC, millega muudetakse eelarve täitmise eeskirju, personalieeskirju ja töölevõtmiseeskirju Sekretariaat on tihedas koostöös komisjoniga esitanud energiaühendusele ettepaneku ministrite nõukogu menetlusdokumendi kohta, et muuta: –menetlusdokumenti 2006/03/MC-EnC energiaühenduse eelarve koostamise ja rakendamise, auditeerimise ja kontrollimise korra vastuvõtmise kohta; –menetlusdokumenti 2009/04/MC-EnC, 18. detsembri 2007. aasta energiaühenduse personalieeskirju, mida on muudetud menetlusdokumendiga 2009/04/MC-EnC, ja –menetlusdokumenti 2006/02/MC-EnC energiaühenduse sekretariaadi töötajate töölevõtmise, töötingimuste ja geograafilise tasakaalu eeskirjade vastuvõtmise kohta, (muudetud menetlusdokumendiga 2016/01/MC-EnC). Nende muudatuste eesmärk on parandada sekretariaadi töömeetodeid läbipaistvuse, tõhususe ja vastutuse osas. Eelkõige tagavad need energiaühenduse eelarve-eeskirjade suurema selguse mitmes aspektis, nagu energiaühenduse välisrahastamise käsitlemine toetuste ja lepingute kaudu, iga-aastane tööprogramm, ametikohtade loetelu ja sekretariaadi organisatsiooni skeem, assigneeringute ümberpaigutamine, raamatupidamisfunktsioon ja eelarve täitmise sisekontroll sekretariaadis ning eelarvekomitee ja välisaudiitorite ülesanded. Energiaühenduse personalieeskirju ja töölevõtmise eeskirju muudetakse seoses direktori volitustega, määrates kindlaks maksimaalselt kaks ametiaega, millest igaüks kestab viis aastat, ning määratledes asedirektori ametikoha. Komisjon kavatseb Euroopa Liidu nimel toetada otsuse vastuvõtmist. 3.1.6.Menetlusdokument 2022/…/MC-EnC, millega muudetakse ministrite nõukogu 27. juuni 2008. aasta menetlusdokumenti 2008/01/MC-EnC asutamislepingukohase vaidluste lahendamist käsitleva töökorra kohta, nagu seda on muudetud Sekretariaat on tihedas koostöös komisjoniga esitanud energiaühendusele ettepaneku muuta vaidluste lahendamise eeskirju seoses nõuandekomiteega, mis koosneb viiest kõrgetasemelisest liikmest ja esitab arvamusi põhjendatud taotluste kohta, mille sekretariaat on esitanud asutamislepingu artikli 90 alusel. Kavandatud muudatustega lisatakse säte nende hüvitamise ja tasustamise kohta energiaühenduse eelarvest. Teine muudatus puudutab ministrite nõukogule vastuvõtmiseks esitatavate dokumentide esitamise tähtaegu. Need muudatused annavad ELile ja lepinguosalistele rohkem aega oma sisemiste heakskiitmismenetluste läbiviimiseks enne institutsioonilisi kohtumisi. Komisjon kavatseb Euroopa Liidu nimel toetada otsuse vastuvõtmist. 3.1.7.Menetlusdokument 2022/…/MC-EnC, millega võetakse vastu sekretariaadi organisatsiooni struktuuri skeem Sekretariaat on esitanud ministrite nõukogule ettepaneku võtta vastu uus sekretariaadi organisatsiooni struktuuri skeem, kuna praegu kohaldatav skeem pärineb 2007. aastast ja seda tuleks ajakohastada. Organisatsiooni struktuuri uue kavandatava skeemi eesmärk on vastata lepinguosaliste ja ELi vajadustele.

Seetõttu kavatseb komisjon Euroopa Liidu nimel toetada menetlusdokumendi vastuvõtmist. 3.1.8.Asutamislepingu artikli 91 lõike 1 kohased otsused, millega määratakse kindlaks asutamislepingu rikkumine allpool loetletud juhtudel Vaidluste lahendamise kord on sätestatud asutamislepingukohase vaidluste lahendamise töökorra III jaotise 1. peatükis ja IV jaotise 1. peatükis. (a)Otsus 2022/…/MC-EnC Põhja-Makedoonia Vabariigi suutmatuse kohta täita asutamislepingut juhtumi ECS-4/22 puhul Ministrite nõukogu otsuse 2018/10/MC-EnC artikli 1 kohaselt pidid lepinguosalised võtma energia hulgimüügituru terviklikkuse ja läbipaistvuse määruse üle 29. novembriks 2019 ja rakendama selle 29. maiks 2020. Artikli 1 lõikes 3 nõutakse, et lepinguosalised teataksid sekretariaadile meetmetest, millega otsus üle võetakse, ja kõigist nendesse meetmetesse hiljem tehtud muudatustest kahe nädala jooksul pärast nende meetmete vastuvõtmist. Asutamislepingu artikliga 6 on lepinguosalistele kehtestatud üldine kohustus võtta kõik asjakohased meetmed, et tagada asutamislepingust tulenevate kohustuste täitmine. Artikli 89 kohaselt peavad nad rakendama neile adresseeritud otsused oma riigi õigussüsteemis otsuses kindlaksmääratud ajavahemiku jooksul. Tähtaeg, mille jooksul Põhja-Makedoonia pidi võtma meetmeid eespool nimetatud kohustuste täitmiseks, möödus 29. novembril 2019, kuid seni ei ole selliseid meetmeid vastu võetud, mistõttu esitas sekretariaat 14. juulil 2022 ministrite nõukogule Põhja-Makedoonia Vabariiki käsitleva põhjendatud taotluse määruse (EL) nr 1227/2011 (energia hulgimüügituru terviklikkuse ja läbipaistvuse määrus) 29. novembriks 2019 ülevõtmata jätmise ja nendest meetmetest sekretariaadile teatamata jätmise kohta. Ministrite nõukogul palutakse võtta vastu otsus, milles teatatakse, et kuna Põhja-Makedoonia Vabariik ei võtnud 29. novembriks 2019 vastu ega ole kohaldanud energia hulgimüügituru terviklikkust ja läbipaistvust käsitleva määruse (EL) nr 1227/2011 (mida on kohandatud ja mis on vastu võetud ministrite otsusega 2018/10/MC-EnC) järgimiseks vajalikke õigus- ja haldusnorme ning ei ole viivitamata teatanud neist meetmetest sekretariaadile, siis on Põhja-Makedoonia Vabariik rikkunud energiaühenduse asutamislepingu artikleid 6 ja 89 ning ka ministrite nõukogu otsuse 2018/10/MC-EnC artikli 1 lõikeid 1 ja 3. Energiaühenduse nõuandekomitee ei ole veel oma arvamust esitanud. Põhjendatud taotluses esitatud asjaoludest ja väidetest tulenevalt peaks ministrite nõukogus liidu nimel võetav seisukoht olema kiita heaks otsus, millega määratakse kindlaks rikkumine juhtumi ECS-4/22 puhul, tingimusel, et energiaühenduse nõuandekomitee esitab õigel ajal, s.o enne ministrite nõukogu kohtumist, arvamuse, milles toetatakse sekretariaadi järeldusi. (b)Otsus 2022/…/MC-EnC Kosovo* suutmatuse kohta täita asutamislepingut juhtumi ECS-5/22 puhul Direktiiv 2014/52/EL, millega muudetakse direktiivi 2011/92/EL teatavate riiklike ja eraprojektide keskkonnamõju hindamise kohta, inkorporeeriti energiaühenduse õigustikku ministrite nõukogu otsusega 2016/12/MC-EnC. Selle otsuse artiklis 2 on sätestatud, et lepinguosalised võtavad direktiivi 2014/52/EL üle 1. jaanuariks 2019, välja arvatud sätted, mis viitavad asutamislepingu artikliga 16 hõlmamata direktiividele, ning edastavad sekretariaadile nende poolt vastuvõetud siseriiklike õigusaktide põhisätete teksti selle ministrite nõukogu otsusega hõlmatud valdkonnas. Kuna tähtaeg, mille jooksul Kosovo* pidi võtma meetmeid eespool nimetatud kohustuste täitmiseks, möödus 1. jaanuaril 2019, kuid meetmeid ei ole seni ehk 14. juuli 2022. aasta seisuga vastu võetud, esitas sekretariaat ministrite nõukogule põhjendatud taotluse Kosovo* vastu, kuna ta ei olnud direktiivi 2014/52/EL 1. jaanuariks 2019 üle võtnud ega ole seega täitnud asutamislepingu artikleid 6 ja 89 ning ministrite nõukogu otsuse 2016/12/MC-EnC artiklit 2. Ministrite nõukogul palutakse võtta vastu otsus, milles teatatakse, et kuna Kosovo* ei võtnud 1. jaanuariks 2019 vastu ega ole kohaldanud vajalikke õigus- ja haldusnorme, et täita direktiivi 2014/52/EL, millega muudetakse direktiivi 2011/92/EL teatavate riiklike ja eraprojektide keskkonnamõju hindamise kohta, mida on kohandatud ja mis on vastu võetud ministrite otsusega 2016/12/MC-EnC, ning ei ole neist meetmetest viivitamata teatanud sekretariaadile, siis on Kosovo* rikkunud energiaühenduse asutamislepingu artikleid 6 ja 89 ning ministrite nõukogu otsuse 2016/12/MC-EnC artiklit 2. Energiaühenduse nõuandekomitee ei ole veel oma arvamust esitanud. Põhjendatud taotluses esitatud asjaoludest ja väidetest tulenevalt peaks ministrite nõukogus liidu nimel võetav seisukoht olema kiita heaks otsus, millega määratakse kindlaks rikkumine juhtumi ECS-5/22 puhul, tingimusel, et energiaühenduse nõuandekomitee esitab õigel ajal, s.o enne ministrite nõukogu kohtumist, arvamuse, milles toetatakse sekretariaadi järeldusi. (c)Otsus 2021/02/MC-EnC Bosnia ja Hertsegoviina suutmatuse kohta täita asutamislepingut juhtumi ECS-5/17 puhul Sekretariaat saatis 16. jaanuaril 2018 kooskõlas vaidluste lahendamise töökorra artikliga 12 Bosniale ja Hertsegoviinale menetluse algatamist käsitleva kirja. Selles kirjas väljendas sekretariaat esialgset seisukohta, et Bosnia ja Hertsegoviina ei ole suutnud täita asutamislepingust tulenevaid kohustusi, kuna ta: –on jätnud üle võtmata elektridirektiivi 2009/72/EÜ artikli 26 lõike 2 punkti d nõuded, mille kohaselt tulnuks Bosnia ja Hertsegoviina Föderatsioonis kehtestada nõuetele vastavuse programm ja määrata järelevalveametnik õigustikuga ette nähtud tähtpäevaks ehk 1. jaanuariks 2015;

–on jätnud üle võtmata elektridirektiivi 2009/72/EÜ artikli 26, mille kohaselt tulnuks Serblaste Vabariigis samaks tähtpäevaks tagada elektri jaotusvõrgu ettevõtjate juriidiline ja funktsionaalne eraldatus, ja –ei ole ettenähtud aja jooksul vastu võtnud siseriiklikke meetmeid, et tagada ettevõtjate Elektroprivreda BiH d.d. Sarajevo ja Elektroprivreda HZHB d.d. Mostar tegelik juriidiline ja funktsionaalne eraldatus. Teise sammuna saatis sekretariaat 11. novembril 2020 Bosniale ja Hertsegoviinale asutamislepingu artikli 90 kohase põhjendatud arvamuse riigi suutmatuse kohta võtta üle juriidilise ja funktsionaalse eraldatuse nõudeid ning rakendada neid kooskõlas direktiivi 2009/72/EÜ artikli 26 nõuetega. Bosnial ja Hertsegoviinal paluti lahendada põhjendatud arvamuse kohased asutamislepingu nõuetele mittevastavuse probleemid kahe kuu jooksul. Kuna Bosnia ja Hertsegoviina ei kõrvaldanud sekretariaadi väljaselgitatud puudusi, mis on seotud jaotusvõrguettevõtjate eraldamisega vastavalt direktiivi 2009/72/EÜ artikli 26 nõuetele, esitas sekretariaat 27. mail 2021 ministrite nõukogule juhtumit ECS-5/17 käsitleva põhjendatud taotluse. See otsuse eelnõu lisati juba 2021. aastal ministrite nõukogu päevakorda, kuid seda ei võetud vastu energiaühenduse nõuandekomitee puuduva arvamuse tõttu. Nõuandekomiteel paluti esitada 7. juunil 2021 arvamus, mida ta ei ole veel teinud. Seetõttu on see otsuse eelnõu taas lisatud ministrite nõukogu 2022. aasta päevakorda. Põhjendatud taotluses esitatud asjaoludest ja väidetest tulenevalt peaks ministrite nõukogus liidu nimel võetav seisukoht olema kiita heaks otsus, millega määratakse kindlaks rikkumine juhtumi ECS-5/17 puhul, tingimusel, et energiaühenduse nõuandekomitee esitab õigel ajal, s.o enne ministrite nõukogu kohtumist, arvamuse, milles toetatakse sekretariaadi järeldusi. 3.1.10. Asutamislepingu artikli 92 lõike 1 alusel tehtavad otsused (a)Otsus 2022/…/MC-EnC meetmete vastuvõtmise kohta asutamislepingu artikli 92 lõike 1 alusel Bosnia ja Hertsegoviina poolt asutamislepingust tulenevate kohustuste tõsise ja jätkuva täitmata jätmise tõttu juhtumite ECS-8/11S, ECS-2/13S ja ECS-6/16S puhul Sekretariaat palub ministrite nõukogul pikendada Bosnia ja Hertsegoviina suhtes otsuse 2015/10/MC-EnC artikliga 2 juhtumite ECS-8/11S, ECS-2/13S ja ECS-6/16S kohta kehtestatud meetmete kehtivust kahe aasta võrra pärast otsuse vastuvõtmist detsembris ministrite nõukogus . See tuleneb ministrite nõukogu 2020. aasta otsusest (2020/02/MC-EnC, 29. detsember 2020), millega pikendati meetmete kehtivust kuni ministrite nõukogu kohtumiseni 2022. aasta lõpus. Meetmed on järgmised: Bosnia ja Hertsegoviina hääleõiguse peatamine V jaotise VI peatüki (eelarveküsimused) alusel vastu võetud meetmete ja menetlusdokumentide puhul ning hüvitamiseeskirjade kohaldamise peatamine Bosnia ja Hertsegoviina esindajate suhtes energiaühenduse korraldatud mis tahes kohtumistel osalemise korral kaheks aastaks. Ministrite nõukogu analüüsib sekretariaadi aruande alusel meetmete tõhusust ja otsustab meetmete jätkamise vajaduse üle 2023. aasta teises pooles toimuval kohtumisel. Taotluses esitatud asjaolusid ja argumente arvesse võttes peaks ministrite nõukogus liidu nimel võetav seisukoht olema kiita heaks selliste meetmete kavandatav pikendamine, mis on vastu võetud seoses tõsiste ja jätkuvate rikkumistega juhtumite ECS-8/11S, ECS-2/13S ja ECS-6/16S puhul. (b)Otsus 2021/12/C-EnC, millega määratakse asutamislepingu artikli 92 lõike 1 alusel kindlaks lepingu tõsine ja järjekindel rikkumine Serbia poolt juhtumite ECS-10/17S ja ECS-13/17S puhul Kõnealune otsus esitatakse uuesti, kuna seda ei võetud eelmisel aastal vastu üksmeele puudumise tõttu ministrite nõukogus. Juhtum ECS-10/17S on seotud kolmanda energiapaketi eraldamis- ja sertifitseerimiseeskirjade rikkumisega. Kolmanda energiapaketi üks põhiaspekt on ülekandesüsteemi haldurite eraldamine. See eeldab energiaülekandega seotud tegevuse tõhusat eraldamist tootmis- ja tarnehuvidest. Kolmandast riigist pärit isiku või kolmandatest riikidest pärit isikute kontrollitava ülekandesüsteemi halduri sertifitseerimisel kohaldatakse direktiivi 2009/73/EÜ 7 artiklit 11. Direktiivi 2009/73/EÜ artikliga 10 on ette nähtud, et enne ettevõtja heakskiitmist ja ülekandesüsteemi halduriks määramist peab ta olema sertifitseeritud. Selleks peab ettevõtja täitma kolmanda energiapaketi eraldamisnõudeid ehk direktiivi 2009/73/EÜ artiklit 9. Nii direktiiv 2009/73/EÜ kui ka määrus (EÜ) nr 715/20098 inkorporeeriti energiaühenduse õigustikku ministrite nõukogu 6. oktoobri 2011. aasta otsusega 2011/02/MC-EnC. Sekretariaat leidis, et ettevõtja Yugorosgaz-Transport sertifitseerimisega sõltumatu süsteemihalduri mudeli kohaselt on Serbia Vabariik jätnud täitmata oma kohustused, mis tulenevad energiaühenduse õigusesse inkorporeeritud direktiivi 2009/73/EÜ artiklist 10, artikli 14 lõike 2 punktidest a, b ja d ning artiklitest 15 ja 11 ning määruse (EÜ) nr 715/2009 artiklist 24. Ministrite nõukogu sedastas 2019. aastal oma otsuses 2019/02/MC-EnC, et Serbia Vabariik ei ole täitnud direktiivist 2009/73/EÜ ja määrusest (EÜ) nr 715/2009 tulenevaid kohustusi. Juhtum ECS-13/17S on seotud asjaoluga, et ettevõtja Srbijagas jättis Horgoši sissevoolupunktis põhjendamatult kohaldamata kolmandate isikute piiramatu ja mittediskrimineerivatel alustel juurdepääsu ning avatud võimsuse jaotamise korra, mis on ette nähtud direktiiviga 2009/73/EÜ ja määrusega (EÜ) nr 715/2009. Energiaühenduse nõuandekomitee avaldas 25. jaanuaril 2021 toetust sekretariaadi põhjendatud taotluses väljendatud seisukoha suhtes, et sellisel kohaldamata jätmisel ei ole õiguspärast põhjendust ja seega rikub Serbia energiaühenduse õigust.

Ministrite nõukogu toetas 30. aprillil 2021 sekretariaadi esitatud põhjendatud taotlust ning järgis nõuandekomitee arvamust, võttes kirjaliku menetluse teel vastu otsuse Serbia suutmatuse kohta täita asutamislepingust tulenevaid kohustusi. Ministrite nõukogu sedastas, et Serbia on rikkunud direktiivi 2009/73/EÜ artiklit 32 ja määruse (EÜ) nr 715/2009 artiklit 16 ning seega ka asutamislepingu artikleid 6, 10 ja 11. Otsuses on sätestatud, et Serbia peab viivitamata võtma kõik asjakohased meetmed väljaselgitatud rikkumise lõpetamiseks ja energiaühenduse õiguse järgimise tagamiseks. Sekretariaat esitas 24. septembril 2021 ministrite nõukogule taotluse nii juhtumi ECS-10/17S kui ka juhtumi ECS-13/17S kohta vastavalt asutamislepingu artikli 92 lõikele 1, taotledes ministrite nõukogu otsust selle kohta, et Serbia Vabariigi suutmatus rakendada ministrite nõukogu otsuseid 2019/02/MC-EnC ja 2021/1/MC-EnC ning lõpetada nende otsustega kindlaks tehtud rikkumised kujutab endast tõsist ja järjekindlat rikkumist asutamislepingu artikli 92 lõike 1 tähenduses. Ministrite nõukogul palutakse sedastada, et: 1. Serbia Vabariigi suutmatus rakendada ministrite nõukogu otsuseid 2019/02/MC-EnC ja 2021/01/MC-EnC ning lõpetada nende otsustega kindlaks tehtud rikkumised kujutab endast tõsist ja järjekindlat rikkumist asutamislepingu artikli 92 lõike 1 tähenduses. 2. Serbia Vabariik peab võtma kõik asjakohased meetmed, et koostöös sekretariaadiga lõpetada ministrite nõukogu otsustega 2019/02/MC-EnC ja 2021/01/MC-EnC kindlaks tehtud rikkumised, ning teavitama ministrite nõukogu 2023. aastal võetud rakendusmeetmetest. 3. Sekretariaati kutsutakse üles jälgima Serbia Vabariigi võetavate meetmete vastavust liidu õigustikule. Kui rikkumisi ei ole 1. juuliks 2023 lõpetatud, palutakse sekretariaadil algatada menetlus meetmete kehtestamiseks asutamislepingu artikli 92 alusel. Sekretariaadi taotluses esitatud asjaoludest ja väidetest tulenevalt peaks ministrite nõukogus liidu nimel võetav seisukoht olema kiita heaks otsus, millega määratakse kindlaks tõsine ja järjekindel rikkumine juhtumite ECS-10/17S ja ECS-13/17S puhul. 3.2.Kavandatav töörühma akt Otsus 2022/…/PHLG-EnC, millega kohandatakse ja rakendatakse komisjoni 28. jaanuari 2022. aasta määrust (EL) 2022/132, millega muudetakse Euroopa Parlamendi ja nõukogu määrust (EÜ) nr 1099/2008 seoses iga-aastase ja igakuise energiastatistika ning igakuise energia kiirstatistika ajakohastamise rakendamisega Energiastatistika valdkonnas võttis komisjon vastu määruse (EL) 2022/132, millega muudetakse Euroopa Parlamendi ja nõukogu määrust (EÜ) nr 1099/2008 energiastatistika kohta seoses iga-aastase ja igakuise energiastatistika ning igakuise energia kiirstatistika ajakohastamise rakendamisega. Määrust (EÜ) nr 1099/2008, mis on juba osa energiaühenduse õigustikust, tuleks vastavalt muuta. Seepärast on komisjon esitanud ettepaneku töörühma otsuse kohta inkorporeerida määrus (EL) 2022/132. Määrusega (EL) 2022/132 kehtestatud muudatused aitavad toetada energialiitu ja rohelist kokkulepet, võttes vastu uued nõuded, et täita andmelüngad, nagu detsentraliseeritud elektritootmine sektorite kaupa, lõppenergia tarbimise jaotus teenindus- ja transpordisektoris, taastuvate energiaallikate kasutamine mujal kui energeetikas, vesinik, energia salvestamine (akud), uued andmed elektritootmise ja võimsuse kohta, fotogalvaanilise päikeseenergia andmete üksikasjalik jaotus, soojuspumpade üksikasjad, andmekeskuste elektritarbimine, iga-aastaste andmete ja tarneandmete paranenud õigeaegsus, et hinnata energiabilanssi ja näitajaid kuus kuud pärast aasta lõppu. Komisjon kavatseb Euroopa Liidu nimel toetada otsuse vastuvõtmist. 4.Õiguslik alus 4.1.Menetlusõiguslik alus 4.1.1.Põhimõtted ELi toimimise lepingu artikli 218 lõikega 9 on ette nähtud otsused, millega kehtestatakse „lepingus sätestatud organis liidu nimel võetavad seisukohad, kui asjaomasel organil tuleb vastu võtta õigusliku toimega akte, välja arvatud õigusaktid, millega täiendatakse või muudetakse lepingu institutsioonilist raamistikku“. Mõiste „õigusliku toimega aktid“ hõlmab akte, millel on õiguslik toime asjaomase organi suhtes kehtiva rahvusvahelise õiguse normide alusel. Siia hulka kuuluvad ka sellised õiguslikud vahendid, mis ei ole rahvusvahelise õiguse kohaselt siduvad, aga mis „võivad mõjutada otsustavalt liidu seadusandja vastu võetud õigusaktide sisu“.

4.1.2.Kohaldamine käesoleval juhul Ministrite nõukogu ja töörühm on lepinguga, st energiaühenduse asutamislepinguga, asutatud organid. Aktid, mille ministrite nõukogu ja töörühm peavad vastu võtma, on õigusliku toimega aktid. Kavandatavad aktid on rahvusvahelise õiguse alusel siduvad kooskõlas energiaühenduse asutamislepingu artikliga 76, mille kohaselt on otsus õiguslikult siduv nende suhtes, kellele see on adresseeritud. Kavandatavate aktidega ei täiendata ega muudeta lepingu institutsioonilist raamistikku. Seepärast on esildatud otsuse menetlusõiguslik alus ELi toimimise lepingu artikli 218 lõige 9. 4.2.Materiaalõiguslik alus 4.2.1.Põhimõtted ELi toimimise lepingu artikli 218 lõike 9 kohase otsuse materiaalõiguslik alus sõltub eelkõige selle kavandatava akti eesmärgist ja sisust, mida liidu nimel võetav seisukoht puudutab. Kui kavandatud aktiga taotletakse kaht eesmärki või reguleeritakse kaht valdkonda ning üht neist võib pidada peamiseks või ülekaalukaks, samas kui teine on kõrvalise tähtsusega, peab ELi toimimise lepingu artikli 218 lõike 9 kohasel otsusel olema üksainus materiaalõiguslik alus, st peamise või ülekaaluka eesmärgi või valdkonna tõttu nõutav õiguslik alus. 4.2.2.Kohaldamine käesoleval juhul Kavandatavate aktide peamine eesmärk ja sisu on seotud energeetikaga. Seepärast on esildatud otsuse materiaalõiguslik alus ELi toimimise lepingu artikkel 194. 4.3.Kokkuvõte Esildatud otsuse õiguslik alus peaks olema ELi toimimise lepingu artikkel 194 koostoimes artikli 218 lõikega 9. 2022/0415 (NLE) Ettepanek: NÕUKOGU OTSUS Euroopa Liidu seisukoha kohta energiaühenduse ministrite nõukogus ja energiaühenduse alalises kõrgetasemelises töörühmas (Viin, Austria, 14.–15. detsember 2022) EUROOPA LIIDU NÕUKOGU, võttes arvesse Euroopa Liidu toimimise lepingut, eriti selle artiklit 194 koostoimes artikli 218 lõikega 9, võttes arvesse Euroopa Komisjoni ettepanekut,